Papersnake/gushiwen huggingface dataset:
发句米奉议见示与诸公唱和北山壮观佳篇因索
苏颂（宋代）

省座来分圣主忧，仙翁常作北郊游。
瓜田接畛寻期会，菊蕊浮杯阻献酬。
壮观风骚归作者，平山欢宴集清流。
从兹淮海登临趣，乐事良辰属二州。
奉和鲁望渔具十五咏 其十二 种鱼
皮日休（唐代）

移土湖岸边，一半和鱼子。池中得春雨，点点活如蚁。

一月便翠鳞，终年必赪尾。借问两绶人，谁知种鱼利。
人日出游湖上十首
杨万里（宋代）

肩舆岂不稳，万象非我有。
呼童换马来，湖山落吾手。
纪梦哀容斋陈君也
黄玠（元代）

昨夜梦中逢故人，华屋凉天正潇洒。银罂美酒雕玉觞，亦有尊前唱歌者。

馀欢未尽忽惊寤，蔌蔌寒花落灯灺。忍将今梦梦昔梦，梦去愁来泪盈把。

西园公子多雅怀，死骨凄凉在中野。当时苦爱椎凿声，岂思此日无遗瓦。

古来丰家无好儿，荆棘铜驼秋露下。草间翁仲不解语，焉用鬼驺牵鬼马。
玉烛新
史达祖（宋代）

疏云萦碧岫。带晚日摇光，半江寒皱。越溪近远，空频向、过雁风寒回首。酸心一缕。念水北、寻芳归后。轻醉醒、堤月笼沙，鞍松宝轮飞骤。

秦楼屡约芳春，记扇背题诗，帕罗沾酒。瘦愁易就。因惊断、梦里桃源难又。临风话旧。想日暮、梅花孤瘦。还静倚、修竹相思，盈盈翠袖。
和济翁见寄之韵二首
杨万里（宋代）

只有高为累，元无俗可离。
正缘隔少面，添得许多诗。
杜老吟边树，山谷醉处池。
犹须谋一笑，天许又何时。
九月一日戴时可酒边
陈著（宋代）

老夫不是不知时，黄菊芙蓉正要诗。
谁信多魔儿女病，催租风雨又攒眉。
初秋塘上
韩琦（宋代）

池塘凉意早，秋色动边关。酷暑不终暴，清风来自闲。

畏螳蝉屡起，辞幕燕将还。尽日当轩卧，看云归故山。
自青县入卫河
萧惟豫（清代）

忽睹清分浊，家贫居上头。一篙新涨水，半自故园流。

帆影高悬日，桡声荡入秋。渔樵云树外，引我下汀洲。
南极
杜甫（唐代）

南极青山众，西江白谷分。古城疏落木，荒戍密寒云。

岁月蛇常见，风飙虎或闻。近身皆鸟道，殊俗自人群。

睥睨登哀柝，矛弧照夕曛。乱离多醉尉，愁杀李将军。
奉谢芸居清供之招
周端臣（宋代）

生平愧彼苍，得饱非耘种。
自揆蔑寸长，居然叨薄俸。
朅来桂玉蔑，幸了藜藿奉。
日昨访芸居，见我如伯仲。
剧谈辟幽荒，妙论洗沉痛。
呼童张樽罍，芳醪启春瓮。
乃约屏膻荤，初筵俱清供。
珠樱映翠荚，光色交浮动。
佳境喜渐入，恺之未痴惷。
属厌荐春萌，隽永咀秋葑。
黄独忽登俎，味借蜂蜜重，
翻怜少陵翁，山雪入吟讽。
早韭晚菘辈，吾家所售用。
列品不自珍，而与朋友共。
琱盘放手空，适口颇恣从。
日暮雨催返，虚窗结清梦。
寄语五侯鲭，从兹勿劳送。
感寓 其十三
刘弇（宋代）

穆满骋八骏，濯濯万里足。朝宾王母家，暮抵胥饘宿。

挥觞谣白云，拥雪歌黄竹。归来七萃空，一举亡漠曲。

其乐安在哉，祸胎真瞬目。荒矣秦汉君，睢盱究前躅。

射蛟长江波，写涕之罘麓。弥年沧海傍，神仙杳难属。

颓年寄西崦，未必不为福。
菩萨蛮
赵我佩（清代）

绿窗几阵黄昏雨。芭蕉叶上添愁绪。翠袖越罗单。西风吹鬓寒。

愁魂何处去。帘幕深如许。闷倚小屏山。烛花和泪弹。
满江红·饯郑衡州厚卿席上再赋
辛弃疾（宋代）

稼轩居士花下与郑使君惜别醉赋，侍者飞卿奉命书。

莫折荼蘼，且留取、一分春色。还记得青梅如豆，共伊同摘。少日对花浑醉梦，而今醒眼看风月。恨牡丹笑我倚东风，头如雪。
榆荚阵，菖蒲叶。时节换，繁华歇。算怎禁风雨，怎禁鹈鴂！老冉冉兮花共柳，是栖栖者蜂和蝶。也不因春去有闲愁，因离别。
乙巳五月十八日沈元鼎招饭昭庆登白莲望湖楼汎舟过灵芝少憩孤山下七绝句 其三
许景衡（宋代）

藕花乱点水中天，小雨轻阴淡暮山。试倩舟师连荡桨，要随飞鹭过前湾。
积善普长老请赞
释昙华（宋代）

天台南，石桥北，观音寺里有弥勒。顶门瞎却摩醯眼，肘后风雷轰霹雳。
清平乐
卢祖皋（宋代）

镜屏开晓。寒入宫罗峭。脉脉不知春又老。帘外舞红多少。

旧时驻马香阶。如今细雨苍苔。残梦不堪重理，一双胡蝶飞来。
读穷居五字慨然有感复作一首自解
陆游（宋代）

布褐营身足，茅茨置榻宽。
食非依漂母，菜不仰园官。
小蹇鞍鞯黑，羸僮骨相酸。
丹青能写此，千载尚传观。
海月
释普宁（宋代）

金波涌出烂争盆，黑白亏盈湛不痕。
莫谓清波无透路，珊瑚枝上影团团。
谢钟离中散惠草书
郭祥正（宋代）

丈人行草天下无，体兼众善精神俱。少年弄翰今悬车，一幅不博千明珠。

墨池翻澜化鲸鱼，老木半折倾藤枯。霜天一阵来雁鹜，荒陂数点眠鸥凫。

换鹅瘗鹤虽已矣，折钗剑舞成须臾。心通造化乃神速，伯英怀素真其徒。

迩来作我醉吟赞，宝藏二妙归江湖。要将垂法数百载，摩挲青玉亲传模。

丈人善吟仍善奕，名誉岂止专能书。名誉岂止专能书，皎如浩雪盈冰壶。
正月二十七日
韩淲（宋代）

去年除夜吹山雨，湿尽梅花冷打门。朝市如今小楼屋，只揩睡眼望前村。
小袛园怀囧伯逸季
胡应麟（明代）

寂寞双林下，迟回一杖过。盛名犹宇宙，陈迹已山河。

落月连枝远，悲风大树多。独将知己泪，烂漫洒青萝。
读陈白沙诗
黄中（宋代）

天风吹散铁桥花，白日江门卧钓槎。
欲问烟波旧消息，藤蓑今去落谁家。
挂金灯 刘蒋庵
王哲（金朝）

好池亭，华丽於中莹。善修外景。装成内景。这两事、谁能省。谨按黄庭缉整。表里通贤圣。水心炎炎，火焰猛劲。溉练出真清净。
浪淘沙·其九
刘禹锡（唐代）

流水淘沙不暂停，前波未灭后波生。
令人忽忆潇湘渚，回唱迎神三两声。
偈一百二十首 其九十三
释怀深（宋代）

欣逢诞圣时，无以报明主。唯凭一炷香，更击三通鼓。

唱起太平歌，共行向上路。只愿尧天日月长，待见黄河清万度。
论项
贾似道（宋代）

鳖小更短促，无毛一片光。
这般生像者，不养又何妨。
即夕
王初（唐代）

风幌凉生白袷衣，星榆才乱绛河低。

月明休近相思树，恐有韩凭一处栖。
汤信卿新移书塾
顾逢（宋代）

又见荣迁去，门多客往还。
别开新缝帐，重对旧青山。
孤塔秋风里，闲云远树间。
西窗堪夜坐，有月不须关。
赞五祖和尚
释宗元（宋代）

貌古而清，语俚而新。
同乎流俗，大有迳庭。
常心是道，杀人活人。
使当时磨下玉洁冰清，则杨岐一宗未必中兴者也。
瑞鹤仙（寿虞守·三月初十）
欧阳光祖（宋代）

得毛韩经学。振祖风，挺挺凌烟勋业。文章世为甲。果妙龄秀发，荐膺衡鹗。名登雁塔。访梅仙，种河阳桃李，从兹两绾铜符，多少吏民欢洽。

庆惬。归来整顿，松竹笑傲，武夷溪壑。韶光恰匝。清明过了旬浃。喜当初度日。称觞春酒，一饮红生双颊。愿儿孙，世袭簪缨，代常不乏。
村居杂兴
刘文嘉（清代）

万方正多难，玄黄战未已。长安不易居，鹿车返田里。

廉吏子孙贫，家风旧如是。茅檐三五椽，门前一泓水。

烟树拥柴扉，清旷颇可喜。良人素乐道，固穷孙叔子。

儿童习礼让，诸弟事经史。夜绩与晨炊，同心有妯娌。

菜根风露香，真味土膏美。布衣足温暖，适体胜纨绮。

寒夜一樽酒，家酿甘且旨。长物有琴书，意境无尘滓。

倦鸟暮投林，于焉知所止。穷乡人迹远，当可免倾否。

晴窗释砚冰，兴来书一纸。缄札报吾儿，无劳歌陟屺。
奉和仲通秋宴
韩维（宋代）

参差天仗拂云台，雉尾分行剑佩来。
万寿称觞臣节罄，九韶张乐帝颜开。
班趋玉佩花相斗，舞入文茵雪屡回。
疏贱恭承湛露赐，惭无辞藻咏康哉。
五和二首
刘克庄（宋代）

尚记诸贤聚本朝，当时君相急旁招。
箫韶九奏凤谐乐，金弹一声莺下乔。
彊项昔尝攀殿槛，饥肠今欲把憎瓢。
蚤知不得文章力，却悔从初夺锦标。
胥魂夜泊登万年桥望月
汪学金（清代）

胥口驿前风路饶，钟声渔火最魂销。月明子夜谁家笛，人上吴魂第几桥。

旧雨渐成萍迹散，春风应惜马蹄遥。缘知一别愁如许，剪烛篷窗话晚潮。
已亥杂诗 100
龚自珍（清代）

坐我三熏三沐之，悬崖撒手别卿时。
不留后约将人误，笑指河阳镜里丝。
宫词 其九十七
赵佶（宋代）

宫人凡百趁相贪，桑叶青青贮满篮。不使朋侪知底里，密来朱箔喂新蚕。
送衡州薛从事
郑巢（唐代）

吟去望双旌，沧洲晚气清。遥分高岳色，乱出远蝉声。

楚霁云连寺，湘寒浪浸城。孤猿不可听，一听白髭生。
提刑劝农使者还嘉州
宋祁（宋代）

案部聊北征，肃舲复东下。
江溜澹泱泱，樯乌纷雅雅。
离醑不馀杯，征棹亟沿洄。
还岫随时见，幽花无候开。
清氛霁平陸，林艿信重複。
僰路缭山颜，龙田耨岩腹。
属此屡豐期，仍当省敛时。
击壤系途乐，馀糧寻畝棲。
嘉阳信嘉处，时与赏心遇。
霁树抱空轮，寒涛下翔鹭。
还辕眷仲秋，秋序日方遒。
归诺果无负，遲子临江楼。
颂古三十一首 其二十九
释安永（宋代）

电光影里，缁素区分。纤毫不犯，总教灭门。
戏高侍御七首 其七
段成式（唐代）

可羡罗敷自有失，愁中漫捋白髭须。豹钱骢子能擎举，兼著连乾许换无。
将游浙江魏默深舍人赋诗赠行次韵奉答
杨季鸾（清代）

束发已授书，励志非不早。惊忧百无成，未壮心已槁。

犹随弃繻生，西逐长安道。惜无蜀道篇，惊喜倾贺老。

徒乘弱水舟，不见仙人岛。金光何时拾，愁多讵能扫。

旋游吴越去，子兮中似捣。千岩自此寻，万壑从今讨。

相期阮与刘，共入天台好。
送王僚长邦举司理瑞州因归泉州省觐
欧大任（明代）

九年旅服寄燕阳，衣彩趋归问草堂。筵取武夷云作幔，酒分沧海月为觞。

梅花官阁题何逊，薤叶山斋礼任棠。曾是平津门下客，相将鸣佩忆鹓行。
到永固寺访曹约斋
陈著（宋代）

本是尘埃客，夤缘到上方。
茶尝新雨味，酒吸绿阴香。
半日清风古，百年佳话长。
悠悠一俯仰，我欲憩斜阳。
和友人新居园上
姚合（唐代）

新居多野思，不似在京城。墙上云相压，庭前竹乱生。

寻师望药力，依谱上琴声。好是中秋夜，无尘有月明。
寿李雁湖
吴泳（宋代）

身驾青牛老子车，行云来去自纾徐。
精神健好充黄野，骨法清真贯玉庐。
六十二年康节咏，五千余卷玉川书。
石林莫作盘居计，黄纸看看又诏除。
约特进河东相公元枢河南相公游菁山观梅用前韵重赋五绝 其三
葛胜仲（宋代）

蔽谷连山万树多，吴天今日骤晴和。冰肌玉骨知谁似，只向尊前许两娥。
和李六侍御文宣王庙释奠作
刘禹锡（唐代）

叹息鲁先师，生逢周室卑。有心律天道，无位救陵夷。

历聘不能用，领徒空尔为。儒风正礼乐，旅象入蓍龟。

西狩非其应，中都安足施。世衰由我贱，泣下为人悲。

遗教光文德，兴王叶梦期。土田封后胤，冕服饰虚仪。

钟鼓胶庠荐，牲牢郡邑祠。闻君喟然叹，偏在上丁时。
爱妾换马
法宣（唐代）

朱鬣饰金镳，红妆束素腰。似云来躞蹀，如雪去飘飖.

桃花含浅汗，柳叶带馀娇。骋光将独立，双绝不俱标。
长夜吟 其一
曹勋（宋代）

舜枯槁，尧瘠癯，益稷播艺躬耕锄，神禹勤瘁劳体肤。

子孙放废等庸奴，一身辛苦踰匹夫。孔子称大圣，颜子称大儒。

寝席不暇暖，箪瓢困穷庐。盗蹠饱人肉，列鼎吹笙竽。

庄蹻肆淫虐，玉食驱华车。人生贵得意，孰识贤与愚。

白日沉西山，烟蔼低平芜。悲风搅原隰，劲气摧高梧。

歌钟满前庭，宾客罗簪裾。侍女艳流景，芳泽扬通衢。

珍肴如丘山，美酒如江湖。贤圣苟如此，不醉将何如。
望江南·暮春
苏轼（宋代）

春已老，春服几时成。曲水浪低蕉叶稳，舞雩风软纻罗轻。酣咏乐升平。
微雨过，何处不催耕。百舌无言桃李尽，柘林深处鹁鸪鸣。春色属芜菁。
春日小园杂赋
陆游（宋代）

久矣云霄铩羽翰，小园聊得赋春寒。
风生鸭绿纹如织，露染猩红色未乾。
不向山丘叹零落，且从儿女话团栾。
人言麦信春来好，汤饼今年虑已宽。
寿宣国李公
陶安（明代）

月当秋九属阳数，悬弧佳辰值初度。欣从真龙飞上淮，五岳生灵共环睹。

神化见田随跃渊，轰雷掣电开风烟。长江浪阔竟飞渡，甘雨洒遍东南天。

辅佐圣皇开九有，净扫搀抢扳北斗。或行拓境仗节钺，或任经邦陈可否。

建都控临佳丽地，沙堤火城崇势位。十年黄閤尚清高，吴楚峰峦挹苍翠。

河山带砺誓始终，金书铁劵昭全功。股肱元首重今昔，奚特殿陛誇孤忠。

开国承家华第宅，厚锡珍馐列瑶席。兽炉青袅水沉香，琼卮红泻流霞液。

尝闻大椿奇论自庄周，八千岁为春，八千岁为秋，愿公永与椿相侔。

又闻瑶池有桃仙，所植三千年开花，三千年结实，愿公此桃频得食。

更愿夙兴夜寐事一人，启土臣邻鱼水亲。谟明迪德并尧舜，天下仁寿同享熙熙春。
赠包慎伯明府
孔宪彝（清代）

材大难为用，垂垂七十年。此怀自饥渴，余论总流传。

入品书真圣，多情句欲仙。白门游已倦，高卧对江天。
道逢老叟行
刘崧（元代）

道逢老叟行且泣，背项罹伤血沾腋。全家骨肉散风烟，眼暗肠沾少筋力。

自言生长太平多，州县不到无徵科。老去常促邻里会，醉来还唱古时歌。

粤从东南兵乱起，乡井流离经一纪。不似今年乱较长，九十日来窜荆杞。

赣兵自沮北军强，大船如山攒白樯。水南东岸十馀里，列开七府屯兵场。

七府兵来掳生口，一旗入山万夫走。跳溪越堑剧猿猱，猎草搜林到鸡狗。

最后招安尤可怜，中道要夺何纷然。攘牵牛羊掠囊襆，杀戮老丑俘少年。

我从出山被抄掳，一室俄分两三部。大男山中草缚行，幼女城边马驮去。

孙男呼母妇哭夫，风惊雨散何须臾。分飞忽作异枝鸟，离逝还同别水鱼。

男健胜犊女如玉，全换新衣与装束。湖南转卖得金多，主人无金不能赎。

近闻州尹收遗民，毒疠死者无晡晨。独行三日迷所向，不见当时乡里人。

茫茫荒草江南路，归已无家死无所。山背时时夜捉人，城中又报新招户。
青玉案
佚名（宋代）

钉鞋踏破祥符路。似白鹭、纷纷去。试盝幞头谁与度。

八厢儿事，去员直殿，怀挟无藏处。

时辰报尽天将暮。把笔胡填备员句。试问闲愁知几许。

去条脂烛，半盂馊饭，一阵黄昏雨。
洞仙歌 题赵恒夫小像
龚翔麟（清代）

南垞北沜，种鸡腔千个。恰伴幽人日闾坐。翠森森、四面涤尽尘缨，销夏好，何必风窗高卧。

东华香土梦，难道能忘，埤竹含寻掖梧大。须识学神仙，曼倩长源，原不待、抽簪方可。

看一笑、掀髯九还成，正宣底飞来，催登画舸。
宿蒲关东店，忆杜陵别业
岑参（唐代）

关门锁归客，一夜梦还家。月落河上晓，遥闻秦树鸦。

长安二月归正好，杜陵树边纯是花。
赠杨云史二首 其二
何震彝（清代）

歌吹扬州路，云骈下七襄。愿为才子妇，争羡紫薇郎。

灯火生春色，星辰待夜妆。双修兼福慧，不换白云乡。
试夜题省廊桂
唐彦谦（唐代）

麻衣穿穴两京尘，十见东堂绿桂春。

今日竞飞杨叶箭，魏舒休作画筹人。
宫词
张公庠（宋代）

鸾帐薰衣赐御香，花阴未动日初长。
人闲相约寻芳去，春困不禁千步廊。
送杨景修秘校归
刘敞（宋代）

武夷曾孙尘外仙，手携桂枝归故山。夸乡始信一经是，衣锦不须三组还。

蓬莱观书聊复尔，枳棘栖鸾殊未然。野人放荡辱先进，惭愧竹林诸阮间。
登寒山
萧光绪（明代）

饭后步晴麓，晴光夺寒目。行行忽觉高，湖容更如沐。

枫林既巳凋，黄花既己蹙。山秃剩松声，水空照孤鹜。

冰霜彻骨清，天地见贞朴。凭高一望之，我怀四飞逐。

闭户虽长策，登山亦免哭。
和潞公与昌言正步游独乐园徘徊久之主人不至
司马光（宋代）

茂勋成亮采，胜赏寄风流。
闲引翘材客，同为独乐游。
厌居华宇盛，翻爱弊庐幽。
愧不先操篲，迎尘立道周。
谢郭长洲惠橘二首 其一 朱橘
王鏊（明代）

雕柈红玉写累累，四月江南见亦稀。只讶蜂房输与蜜，谁将猩血染为衣。

饤来客座惊三绝，种向家园待十围。他日洞庭修橘谱，便应书作郭公绯。
谨和老人除日
洪咨夔（宋代）

吾道何通塞，人情自寂喧。
无羔还可茗，有鹤不须钱。
议论追嘉佑，声名续贞元。
寿亲惟此尔，一笑柏椒边。
次韵棠美述志
晁补之（宋代）

仲子甘心织屦避万锺，渊明不肯折腰为五斗。
一年鸿雁识来往，终日沐猴何去取。
甥诗意慕两君闲，读书要在存心久。
平生所谈性命奥，长弃不忧金石朽。
我今颇习鹙子定，犹复晨朝怖头走。
刳心先拟谢声名，不作羊邹凄岘首。
云梯雨矢集无方，我已心灰同墨守。
恐甥自是禹门鳞，未可潜逃入吾薮。
琢磨晚觉孟光贤，畏我放言时被肘。
甥能锄我青门瓜，正午时来休老手。
戴诚问挽诗
杨士奇（明代）

□携如昨日，寤寐想平生。操比寒松劲，心同秋水清。

诗书安素业，身世避浮荣。冢树西风里，凄凉故旧情。
宣曲二十二韵
杨亿（宋代）

宣曲更衣宠，高堂薦枕荣。
十洲银阙峻，三阁玉梯横。
鸾扇裁纨製，羊车插竹迎。
南楼看马舞，北埭听鸡鸣。
彩缕知延寿，灵符为辟兵。
粟眉长占额，蠆发俯侵缨。
莲的沉寒水，芝房照书楹。
麝脐薰翠被，鹿爪试银筝。
秦凤来何晓，燕兰梦未成。
丝囊晨露湿，椒壁夜寒轻。
绮段馀霞散，瑶林密雪晴。
流风秘舞罢，初日靓妆明。
雷响金车度，梅残玉管清。
银环添旧恨，琼树怯新声。
洛媛迷芝馆，星妃滞斗城。
七丝絙绿绮，六箸斗明琼。
惯听端门漏，愁闻上苑莺。
虚廊偏响屧，近署镇严更。
剉蘗心长苦，投签梦自惊。
云波谁托意，璧月久含情。
海阔桃难熟，天高桂旋生。
销魂壁台路，千古乐池平。
捉搦歌
姚宽（宋代）

双蝶护花飞，老女怨春暮。
扑蝶金粉销，折花颜色故。
窗中声唧唧，雨泣至天曙。
问婆许嫁女，莫要择门户。
愿得不单栖，任他流浪去。
梅花
来鹄（唐代）

枝枝倚槛照池冰，粉薄香残恨不胜。

占得早芳何所利，与他霜雪助威棱。
赐应奉陈漙归关中
朱元璋（明代）

卿家居三川，大河环蜿蜒。吴山在西土，华岳翠东天。

泾渭水浩瀚，终南固南边。蓝田关倚碧，秦岭横紫烟。

太白峰高处，炎天雪似绵。今卿年本迈，归志不留连。

火帝当时节，沿途善保全。陆行还谨宿，乘舟渡深渊。

智人能识已，独不仗生前。慎突晨烟进，摇鞭紫陌迁。

虎牢逢故垒，汉楚孰英贤。铜驼闻挟弹，翁仲立巍然。

伊洛天清水，梁唐今几年。崤函西入国，潼道扼黄埏。

百二山河壮，英雄在守焉。至老经遥涉，胸开意自便。

人情偶相合，相离更何言。我不能人教，卿当自勉旃。
献县汪丞坐中观技
黄景仁（清代）

主人怜客困行李，开觞命奏婆猴技。一人锐头颇有髯，唤到筵前屹山峙。

顉颐解奏偃师歌，敛气忽喷尸罗水。吞刀吐火无不为，运石转丸惟所使。

上客都忘叶作冠，寒天倏有莲生指。坐令棐几湘帘旁，若有万怪来回皇。

人心狡诡何不有？尔为此技真堂堂。此时四座群错愕，主人劝醉客将作。

忽然阶下趋奚奴，瞥见庭中飞綵索。少焉有女颜如花，款闼循墙来绰约。

结来腰躯瘦可怜，翻身便作缘竿乐。初凝微睇搴高縆，欲上不上如未能。

失势一落似千丈，翩然复向空中腾。下有一髯挝画鼓，枨枨节应竿头舞。

蓦若惊鸢堕水来，轻疑飞燕从风举。腹旋跟挂态出奇，踏摇安息歌逾苦。

吁嗟世路愁险艰，尔更履索何宽然？鼓声一歇倏堕地，疾于投石轻于烟。

依然娟好一女子，不闻兰气吁风前。我闻西京盛百戏，此虽杂乐犹古意。

石虎休誇马妓书，杜陵雅爱公孙器。螭鹄鱼龙亦偶成，戏耳何须荡心气。

狂来径欲作拍张，我无一技争其长。十年挟瑟侯门下，竟日驱车官道旁。

笑语主人更觞客，明朝此际孤灯驿。
长安空宅铭篆
不详（唐代）

夏天子紫金三千斤，赐有德者。
江行无题一百首·其九十八
钱珝（唐代）

万木已清霜，江边村事忙。
故溪黄稻熟，一夜梦中香。
太上皇后閤春帖子 其一
许及之（宋代）

寿拟南山祝，春从北斗回。物华欣向泰，厚德发生来。
挽文文山
邓剡（宋代）

忆公泪悬河，九地无处泻。
想公骑赤龙，请命苍梧野。
世人醉生死，翻笑独醒者。
焉知千载英，精爽皎不夜。
义士无废兴，时运有代谢。
念昔丧乱初，公骑使君马。
奋袂起勤王，忼慨泪盈把。
须臾三万众，如自九天下。
灯棋书檄交，笑语杂悲咤。
捧土障洪河，一绳维大厦。
至哉朝宗性，百折终不舍。
身北冠自南，血碧心肯化。
颜钩凛忠劲，杜诗蔚骚雅。
晋阳骨肉冤，东市刀兵解。
精诚揭天日，气魄动夷夏。
丈夫如此何，一死尤足怕。
田横老宾客，白发馀息假。
有时梦岩电，意悟当飘洒。
非无中丞传，杀青自谁写。
魂归哀江南，千秋俎乡社。
闲行
曾巩（宋代）

草软沙匀野路晴，竹枝乌帽称闲行。
鸟啼绿树穿花影，风出青山送水声。
转觉所忧非己事，似从多难见人情。
闲中我乐人应笑，忙处人争我不争。
斋居
白居易（唐代）

香火多相对，荤腥久不尝。黄耆数匙粥，赤箭一瓯汤。

厚俸将何用，闲居不可忘。明年官满后，拟买雪堆庄。主
送瑊侍者
释月涧（宋代）

有佛处不得住，斗门硬闸。无佛处急走过，拦江铁网。

赵州立者处重关，致使学者欲去被去碍，欲住被住碍。

无自由分，伶利衲僧。拶得透，跳得出，方为庆快。虽然，更须知五里单牌，十里双堠始得。
白马寺不出院僧
许浑（唐代）

禅空心已寂，世路任多岐。到院客长见，闭关人不知。

寺喧听讲绝，厨远送斋迟。墙外洛阳道，东西无尽时。
菩萨蛮•楼眺
彭孙遹（清代）

一抹烟鬟青不了。遥天几点寒鸦小。落日挂帘钩。捲帘人倚楼。

云帆何处度。目尽江南路。窈窕月华生。断肠今夜明。
得韩无咎书寄使虏时宴东都驿中所作小阕
陆游（宋代）

大梁二月杏花开，锦衣公子乘传来。桐阴满地扫不得，金辔玲传上源驿。

上源驿中搥画鼓，汉使作客谁作主。舞女不记宣和妆，庐儿尽能女真语。

书来寄我宴时诗，归鬓知添几缕丝。有志未须深感慨，筑城会据拂云祠。
九日读书山用陶诗露凄暄风息气清天旷明为韵赋十诗 其二
元好问（金朝）

山腰抱佛刹，十里望家园。亦有野人居，层崖映柴门。

昔我东岩君，曾此避尘喧。林泉留杖屦，岁月归琴尊。

翁今为飞仙，过眼几寒暄。苍苍池上柳，青衫见诸孙。

疏灯照茅屋，新月入颓垣。依依览陈迹，恻怆不能言。
平郴蛮
杨冠卿（宋代）

孽狐鼪鬼啸篁竹，红绡帕首郴江曲。万牛脔炙瓮行酒，党伍穰穰萃林薮。

牙璋夜半起兵符，云旗驿骑争驰驱。搜原剔薮歼渠魁，巢颠子覆苕苇枯。

虎臣献凯锡圭组，玉帛金钱充栋宇。追踪汉相不言功，山河带砺传无穷。
浮云四首与东敷辟疆兼呈华持庵丈 其四
王浩（清代）

浮云蔽林薄，欲去相依违。公卿倚山壁，匡坐得诟訾。

灯前听滚滚，去住终无期。安能共笑晏，白首起新诗。
瑞龙吟
方千里（宋代）

楼前路。愁对万点风花，数行烟树。依依斜日红收，暮山翠接，平芜尽处。

小留伫。还是画栏凭暖，半扃朱户。帘栊尽日无人，消凝怅望，时时自语。

堪恨行云难系，赋情杨柳，徘徊犹舞。追想向来欢娱，怀抱非故。题红寄绿，魂断江南句。何时见、轻衫雾唾，芳茵莲步。燕子西飞去。为人试道，相思闷绪。空有肠千缕。清泪满，斑斑多于春雨。忍看鬓发，密堆飞絮。
又泛西溪
刘跂（宋代）

春晚西溪入胜游，白杨花乱绿波浮。欲延笑语迟行酒，要尽溪山缓放舟。

滩上时看鱼拨剌，林间静听鸟钩辀。年来偷活干戈际，强把閒吟写我忧。
胥江
许宗彦（清代）

胥江潮信断，新涨没城湾。村暗青旗卷，沙明白鸟还。

风声多在水，云意欲藏山。笑尔浮沈石，终年不得间。
朔风诗 其二
曹植（两汉）

四气代谢，悬景运周。别如俯仰，脱若三秋。昔我初迁，朱华未晞。

今我旋止，素雪云飞。
次东原先生与其甥魏公美画诗韵
屠滽（明代）

苍苍笔力似荆关，白发图书老不闲。未许羊昙乞西墅，画中分与旧溪山。
耕堂杂兴
苏滨（宋代）

背乡不过五十日，世事如云逐段移。
客里念家家念客，归来一似未午地。
杨柳枝
白居易（唐代）

苏家小女旧知名，
杨柳风前别有情。
剥条盘作银环样，
卷叶吹为玉笛声。
再赠寻贤相士二首
姚勉（宋代）

奸蔡邪丁两贵臣，目光不瞬漫精神。
相师若有寻贤眼，莫看包羞禄位人。
和辛丑岁七月赴假还江陵夜行涂中口号
黄淳耀（明代）

岁暮多烈风，同云复冥冥。邅回百里间，亦似千里情。

忆我寒梅百，兹晨笑柴荆。喧啾下鸟雀，剥啄来友生。

岂知孤篷下，一笑双眼明。决决文凘流，遥遥岩岫平。

舟重既晨发，路迷且宵征。所欣丰岁祥，农鳸可以耕。

兼悲冻死骨，不见蔓草萦。一觞酬袁安，愧尔千秋名。
以梅花饷富季申
葛胜仲（宋代）

数枝幽艳逼人清，望腊先驰淡日程。往近枢光增妩媚，绝胜寒影照溪明。
怀关念斋
陶益（明代）

山人不欠买山钱，祇欠朱明吏隐贤。得句投囊无倚仗，问玄载酒隔风烟。

菊花冉冉团秋露，梧叶萧萧落暮天。雁断岂胜频怅念，篝灯骞玩旧来笺。
和如祖弟二首
李处权（宋代）

老来风味淡於秋，愧负平生马少游。
但得山云供晚眺，何须花雨乍春愁。
新诗未省曾多见，情话端知肯独留。
政渴一杯浇磊磈，书生何用玉为舟。
先天易吟三十首
方回（元代）

独妙先天学，恭惟击壤翁。
返观心是易，万化出胸中。
芍药五首
张嵲（宋代）

凄凄寒雨送余春，繁艳浓香慰病身。
忽作暖风迟日想，慨然如在汉江滨。
题画马 其一
唐文凤（明代）

手控柔缰洗刷阑，曾经渴饮九河乾。太平无事边尘静，好入君王十二闲。
真君观
李廌（宋代）

嵩山胜地神仙宅，真君独作嵩山伯。
昔闻解职扣帝阍，厌此尘寰年已百。
天上百年一瞬间，下土衮衮多腥膻。
劳神应念日月走，瞑目深哀膏火然。
潘公欲代复谁举，仙籍题名今几传。
忆昔元丰己未游，僊泉犹作雨深湫。
十年新事还堪笑，庙貌今祠灵惠侯。
游衢州乌巨山乾明寺
葛立方（宋代）

乌巨山前谈实谛，江郎岩畔逗真机。
白虹示灭知何处，去采山桃又不归。
一室
杜甫（唐代）

一室他乡远，空林暮景悬。正愁闻塞笛，独立见江船。

巴蜀来多病，荆蛮去几年。应同王粲宅，留井岘山前。
次韵和渊明饮酒诗二十首 其四
李纲（宋代）

骏足有远步，逸翮无卑飞。羁絷因罗网，惨澹终年悲。

得酒且欢喜，醉乡真所依。路稳良易到，时和可忘归。

不复梦周公，甚矣吾其衰。惟当饮醇酎，此志慎勿违。
秦国夫人挽辞 其一
黄裳（宋代）

三封皆大国，一子已重金。位到西枢重，春归寸草深。

荣华缘忽断，寂寞路难寻。愁入韦沟境，回头月满林。
癸丑秋陈妾得举一子时婿年四旬矣志喜
吴巽（清代）

穷薄还凭世泽存，朝来弧矢喜悬门。翻嗟姑舅先朝露，未得生前一弄孙。
梅花七律
张道洽（宋代）

万雪千霜百岁枯，月中不数桂婆娑。
香来野墅深深径，影落寒池浅浅波。
众木凋零愁冻折，一枝的皪得春多。
题诗未有惊人句，输与风流人姓何。
好事近 其一 戏答
吴绮（清代）

把酒问东风，何事便都春去。莫遣鹦哥知道，劝桃花且住。

年年强半为花疼，花有疼人处。难道东风不晓，把啼莺分付。
王鸿卿烹茶鹤避烟照
章甫（宋代）

看鹤盘松顶，煮茗月明天。此间得佳趣，翁真地上仙。

心清非学佛，坐久不参禅。养气游天地，造化一炉烟。
早秋二绝
寇准（宋代）

年光苒苒暗推移，坐惜流年感旧期。
独听早蝉秋色里，潘安初见二毛时。
梅花
马维翰（清代）

疏枝雀啅转春温，正试东风第一番。每自凝神当远驿，为谁孤一向荒村。

晴云曳宕春无限，午夜分明月有痕。索解此中浑未易，目成脉脉在忘言。
龟峰秋色
刘铭（明代）

龟峰高上几盘桓，暇日登临眼界宽。万叠苍峦堆紫翠，一江新界澈清寒。

萧萧落木西风急，点点归鸦夕照残。遐想龙山只如此，凭谁写作画图看。
咏红蕉
胡用庄（宋代）

谢家池馆遇芳菲，破绿抽心一片绯。
恰似九衢三二月，绿罗丛里著朱衣。
浪淘沙（丰乐楼）
韩疁（宋代）

裙色草初青。鸭绿波轻。试花霏雨湿春晴。三十六梯人不到，独唤瑶筝。

艇子忆逢迎。依旧多情。朱门只合锁娉婷。却逐彩鸾归去路，香陌春城。
断桥斜照
胡应麟（明代）

夹岸轻风上柳条，桃花晴逐杏花飘。游人不道春光晚，箫鼓楼船入断桥。
洛姝真珠
李贺（唐代）

真珠小娘下清廓，洛苑香风飞绰绰。
寒鬓斜钗玉燕光，高楼唱月敲悬珰。
兰风桂露洒幽翠，红弦袅云咽深思。
花袍白马不归来，浓蛾叠柳香唇醉。
金鹅屏风蜀山梦，鸾裾凤带行烟重。
八骢笼晃脸差移，日丝繁散曛罗洞。
市南曲陌无秋凉，楚腰卫鬓四时芳。
玉喉窱窱排空光，牵云曳雪留陆郎。
挽邓屹庵诗
罗玘（明代）

屹庵先生墓上石，飞虬蹲龟新勒额。妖狐不敢卧其下，山鬼呵勒火通夕。

樵夫惊见走折足，过客仰观读如译。久之意象度百过，奉政大夫字飞白。

前时石小字画刓，秪今字大衔亦易。乃知生男如仲谋，胸中岂乏还珠策。

圣皇褒贤常及亲，用此照耀贲幽宅。先生蚤岁两振铎，庭馆春风歌朴棫。

况当闻礼闻诗馀，桥梓阴阳真一脉。都匀苗獠等猺獞，卖刀买犊笑哑哑。

先生墓石行又镌，百年剑水增载籍。
观蚁
胡仲弓（宋代）

饱知羶可慕，来往斗相迎。
忙似人行役，多於雁出征。
数行缘壁去，一半上阶行。
何处堪投宿，相逢细问程。
八月大风大水
释居简（宋代）

零落茅茨水半扉，媪颦翁蹙小儿啼。
老鸡不管丰凶事，独自将雏树上楼。
泰州守许寺正挽词二首
周必大（宋代）

昔在西京日，名臣数次公。
人歌廷尉德，帝念颍川功。
出处君何异，修良誉亦同。
谁提班固笔，千古绍高风。
江南曲（二首）
钱百川（明代）

采莲复采莲，采采不捐手。
贪摘双头花，拔断连理藕。
渔家傲·幽鹭慢来窥品格
晏殊（宋代）

幽鹭慢来窥品格
双鱼岂解传消息
绿柄嫩香频采摘
心似织
条条不断谁牵役
粉泪暗和清露滴
罗衣染尽秋江色
对面不言情脉脉
烟水隔
无人说似长相忆
冬夜读书
陆游（宋代）

平生喜藏书，拱璧未为宝！归来稽山下，烂漫恣探讨。
六经万世眼，守此可以老。
多闻竟何用，绮语期一扫。
幽居出户稀，衰病拥炉早。
青灯照黄卷，作意勿草草。
挽王季海丞相
孙应时（宋代）

圣世持盈计，慈皇阅士多。
十年深注倚，一德妙中和。
日月长循轨，边疆竟息戈。
到今清净化，仿佛汉民歌。
沈石田小景画卷为玉亭丈题
徐如澍（清代）

几叠青峦几曲溪，参差竹屋晓烟齐。春光应忆江南好，树树流莺自在啼。
寒食
释斯植（宋代）

江南江北纸钱飞，处处人家拜冢时。
杜宇不禁寒食雨，五更啼血上花枝。
山居四感 吟蛩
李纲（宋代）

月露凄清湿草根，寒蛩偏向夜深闻。随时感气成悲怨，不是来销逐客魂。
农圃渔樵十咏 其一 韩偓韵
张萱（明代）

空林秋色满柴关，何事园公独破颜。为趁晚凉脩竹下，一溪新月半衔山。
长安仲春二首 其二
张耒（宋代）

长安花繁仲春月，北风倒山雨成雪。穷巷下里裤襦尽，老翁稚儿骨欲折。

吾人谙事不复惊，以手扣额愿天晴。夕阳才升已复晦，积云如山那肯退。
西山杂咏 其二
王隼（清代）

山行入芳林，破寺孤猿坐。阴风殿角吹，门倾拾古锁。

金像剥须眉，画檐蛛网大。坏灶穴飞鼯，废井落残果。

房暗青燐生，墙缺翠萝补。断碑卧草间，字画苍苔裹。

猎人带禽归，入拨冷炉火。沈吟感盛衰，冉冉日西堕。
送慧公朝补陀 其二
李之世（明代）

浪头高打海门关，袅袅潮音响佩环。一点青螺吹不动，舟人遥指洛伽山。
汉宫春·身到瑶池
黄公绍（唐代）

身到瑶池。正□永芙蓉，跕素鸾飞。绿云淡笼波面，鸳影差差。青冥世界，向龙宫、涌出江妃。凝望久，夜凉如水，人间惆怅芳时。池上方壶仙伯，是珊珊月佩，绰棹冰肌。重来碧环胜处，笑引琼卮。谁歌白雪，坐中客、赛过玄晖。醉归也，玉绳低转，晓风轻拂荷衣。
与周梁石同访镇远道士不遇因观梁石所注悟真篇有怀而作赠梁石
张吉（明代）

束带拜先生，郡斋芳树底。渴心慰畴昔，婉娈增色喜。

玉貌泽且温，霜髯奋而理。高词轧金石，劲气参碣砥。

为指烟水东，微茫脩竹里。炼形有仙客，颇遂虚玄旨。

挟我往访之，凌晨涉中沚。客从清浪去，云窦扃不启。

时见岩洞阴，芳华耀桃李。桃李亦何言，忘言相对倚。

开樽不停手，作书动盈纸。试问还丹客，长生古今几。

君材匪庸流，声望满遐迩。愿为吾道计，兹事宜力抵。
五月二十四日晨起隔壁闻季敌营诗戏作此嘲之
李彭（宋代）

阿敌觅新诗，踪迹真诡秘。如偷发关键，大惧惊邻里。

微吟虫得秋，幽讨虫搜耳。排句归阵鸿，细字列行蚁。

诗成胆力壮，巨轴书侧釐。远寄赏音人，稍欲见名字。

但求皇甫序，何暇公荣醴。吾言可并案，嘲竟聊自洗。
山园
陆游（宋代）

山园寂寂闭春风，个里天教著放翁。
万事已抛孤枕外，一尊常醉乱花中。
闲随戏蝶忘形久，细听啼莺得意同。
月桂可怜常在眼，小丛时放一枝红。
拟礼五台途中阻雪止宿邮亭庵
释今足（明代）

象王宫起太行西，突兀当空雪不迷。十里香花趋磴道，一肩云水宿招提。

寒灯共聚南询客，土𡌚遥听北戍鸡。无限废兴尘刹事，明朝思问老阇黎。
暖甚去绵衣
赵蕃（宋代）

谁道江南春有寒，未经社日衣能单。
桑麻过雨日夜长，桃李因风高下残。
旧说中州政如此，了知瘴气不能干。
天公似悯斯民病，故体淳熙诏令宽。
赠申孝子世宁
辛弃疾（宋代）

六月烈日日正中，时有叛将号群兇。
平人血染大溪浪，比屋焰照鹅湖峰。
白刃纷纷避行路，六合茫茫何处去。
妻见夫亡不敢啼，母弃儿奔那忍顾。
药市申公鬓有霜，卧病经时不下床。
平生未省见兵革，出门正尔逢豺狼。
豺狼满市如流水，追索金缯心未已。
可怜累世积阴功，今日将为兵死鬼。
世宁孝行何高高，慨慷性命轻鸿毛。
尔时自欲赴黄壤，欣然延颈迎霜刀。
至孝感兮天地动，白日无光百川涌。
三刀不死古今稀，一命自有神灵拥。
群贤激赏争作歌，要使汝名长不磨。
何时上书达天听，诏加旌赏高嵯峨。
临寂偈
尼法海（宋代）

霜天云雾结，山月冷涵辉。夜接故乡信，晓行人不知。
秋怀二首
洪咨夔（宋代）

鹦鹉琵琶恨，融归十四弦。
拨寒红玉笋，拍暖绣金莲。
梅影春风裹，茶声雪水边。
自怜还自笑，星发照婵娟。
虞美人 雨中答湘佩
顾太清（清代）

秋来比似春时瘦。空度如年昼。喓喓虫语报西风。早又银床一叶、落梧桐。

经旬霪雨难寻胜。积水连花径。苔痕草色映罗襟。时有竹梢相触、似鸣琴。
度危桥
陈献章（明代）

事至绝安排，放脚踏高崖。如何谢上蔡，旦旦习危阶。
约端午到家复不果赋吴体
方回（元代）

略无一点南来风，日日褰裳泥雨中。
端午到家复失约，良辰阙酒非真穷。
世情故宜俗眼白，时事不改戎葵红。
三年为客可归矣，亦念儿曹思乃翁。
古镜
陶窳（清代）

先秦遗篆在，想象出深宫。明月不生处，清光时与同。

有形随自应，无相本来空。白尽人间发，全归一照中。
书事
陆游（宋代）

北征谈笑取关河，盟府何人策战多？
扫尽烟尘归铁马，剪空荆战出铜驼。
史臣历纪平戎策，壮士遥传入塞歌。
自笑书生无寸效，十年枉是枕琱戈。
赠医士长律十首 其十 雀环
胡奎（元代）

雀也当年知报德，至今闻者亦惊猜。衔将白玉连环去，化作黄衣使者来。

不是抚摩全羽翼，安能翔舞出蒿莱。金丸年少那知此，杨宝阴功位上台。
社日招饮
冯登府（清代）

林间收积雨，月额见晴暾。水驿春归柳，斜阳雪在门。

海禽来有信，巢燕语初温。社酒谙方法，相邀醉一尊。
赋石泉赠施子
王廷陈（明代）

施生美少年，结庐依石泉。掬泉淬宝剑，坐石鸣朱弦。

自子表孤派，从兹赴百川。临流时洗帻，勺水漾青天。
满宫花 秋夕
庄盘珠（清代）

吹井梧，风渐紧。落叶吟虫相迸。许多时节病恹恹，那更晓来浓冷。

月华明，更鼓定。可有玉楼人醒。小窗关了又推开，犬吠一帘花影。
洞庭湖畔吊君山二首 其一
邓云霄（明代）

白沙青草曲相连，帝子祠前水拍天。环佩孤悬长袅袅，风波不动自年年。

啼残越鸟三冬雨，恨结苍梧九点烟。欲驾危桥荐蘋藻，湖旁顽石不堪鞭。
春日同兵宪何小洛游圭峰
区越（明代）

双鞋踏落万重云，未到山颠觉爽神。俯视鸿蒙真出世，遍游岩爽尽生春。

旧山门掩新行殿，白鹤花垂紫领巾。今古只凭诗酒乐，舞雩何处断清尘。
十月十七日雨霁复至仙隐
王洋（宋代）

秋雨闲十日，缅怀秋山空。
烟霞固旧态，败叶铺山红。
平生五大固，投老一秃翁。
相看各萧索，事付不语中。
二轮固代谢，四序弥初终。
义霜素惨烈，温律复冲融。
相期保岁寒，木末回春风。
承知府待制诞生之辰辄广善怀菩低故事成古诗
陈与义（宋代）

岁星欲吐芒不开，昴星避次光低回。
麒麟鸑鷟纷夹侍，善怀菩低当重来。
仙公风流今几岁，再托高门瑞当世。
买香趁浴惊众聋，要识此僧今我是。
金粟后身何足言，释迦亲送非虚传。
稽首西来大菩低，住世小劫须千年。
宰官说法聊应会，余事文章亦三昧。
世间底物堪寿公，本自金刚无可坏。
颂古五十七首
释道昌（宋代）

高高山顶立，深深海底行。
新松趁岭种，芳草绕池生。
手不攀枝，趁不踏树。
口里衔得，当头蹉路。
问著西来对不对，罚钱依旧有人悔。
任道源转示玉艳亭探梅诗卷未暇属和闰月十一日偶自北山塔院过亭下枝间已花因次元韵三首 其二
张镃（宋代）

细看孤标迎腊瘦，争如繁艳遇春酣。古来节士功名薄，剩欲裁诗问水南。
追和李白秋浦歌十七首 其十二
郭祥正（宋代）

清溪十里岸，芦花八月天。不惜锦袍湿，应须棹钓船。
道中
严粲（宋代）

客思晓寒凝，初阳树外升。气蒸茅屋雪，声裂野池冰。

倦路行偏远，思山隐未能。仆夫愁过岭，遥指最高层。
过邵伯泽
史朴（清代）

江左风流属谢公，人怀遗爱召棠同。从知淝水成奇捷，不是清谈幸奏功。
寄空上人
曹勋（宋代）

华顶峰头空侍者，家在全闽九峰下。
后山妙香今始闻，西江一峰元非假。
可但枯木已阳艳，更喜淮碑仍续雅。
天风海雨会入诗，况近梅花欲盈把。
證道歌 其四十三
释印肃（宋代）

常独行，常独步，步步不离佛国土。不曾见有一众生，皆入无馀涅槃户。
初夏宴集张华东年兄黄山会景园
毕自严（明代）

副岳临玄圃，高梧隐绛房。几拳凝翠霭，一勺聚沧浪。

恰遇清和凝，欣逢正觉场。灵椿推总宪，丹桂羡诸郎。

谱牒招曹偶，姻联萃绣裳。阳丘三璧玉，桓邑两琳琅。

邂逅及参佐，丰标俱激昂。嗟余惭朽质，亦幸齿班行。

野旷容疏放，时暄荫晚凉。雄风多岸帻，霁月在雕梁。

歌啭雪儿艳，屏开云母光。呼卢情愈浃，下榻兴弥长。

高论窥今古，清言洒肺肠。凌晨瞻法座，孤峭礼空王。

兔柴峰峦秀，仙踪石印彰。青精煮作饭，松蕊啖生香。

金谷堪同咏，兰亭可媲芳。驱车薄暮去，寤寐忍相忘。
送孙诚之尉北海
秦观（宋代）

吾乡如覆盂，地据扬楚脊。环以万顷湖，粘天四无壁。

蜿蜒戏神万，正昼飞霹雳。草木无异姿，灵气殊郁积。

所以生群材，名抱荆山璧。小为百夫防，大为万人敌。

夫子少迈伦，喑呜阻金石。奏赋明光宫，玉座瞻咫尺。

翻身堕云霄，十载迫穷厄。焚舟更一战，得尉沧海北。

五月乘画船，箫鼓事远适。天横齐山青，雨带楚水黑。

勿云晚方仕，四十乃古昔。勿云名位卑，九万自此击。

幽求尉朝邑，鬓发森已白。元振尉通泉，律令非所即。

一朝会风云，顾眄立四极。行矣壮旧图，勉。
挽左司江公 其二
许景衡（宋代）

壮岁从澹泊，犹馀味道心。今朝叹流落，羁旅老侵寻。

庾岭暮云合，钓台秋水深。向来游历处，千载只如今。
鹊踏枝 上曲阳春日
陈世祥（清代）

依旧春来生绿草。风雪无端，偏阻行人道。归梦不成频又觉。

可怜只是欢娱少。

也似江南山色好。曾见花开，一样蜂儿闹。闲着莫教楼上眺，乡心早比愁先到。
夏日戏画三扇因题三绝句 其一 画山中偏袒睡者
黄淳耀（明代）

蝴蝶庄周两不知，凉风吹梦出虬枝。料应㖟得图南诀，睡到山中暑退时。
黄龙真赞
米芾（宋代）

的的曹溪一点开，从兹驴足踏尘埃。黄龙若不三玄接，争得东林八转来。
再和
胡寅（宋代）

纷纷狼籍下天风，万里寒光镜色空。
莫学袁安但高卧，也须斗酒醉新丰。
乙丑纪灾诗
李必恒（清代）

何年湮息壤，千里发胎簪。洪泽陂难障，淮南害独深。

尾闾原地势，降割岂天心。十万生人命，经旬突不黔。

报道归仁决，须臾涌浪高。羊头何滚滚，釜底自滔滔。

草木先秋萎，鱼龙竟日号。不堪容膝地，霪雨又萧骚。

即以城为岸，惊涛直撼城。长湖无鸟过，六月已凉生。

野哭何人急，讹言半夜惊。全家风浪里，秉烛坐深更。

泛宅知无计，危楼且共存。半间连榻灶，八口杂鸡豚。

呕泄情怀恶，燔烧泪眼昏。皇天吾不怨，幸免作鱼鼋。

藻荇牵高树，荒村八九墟。人情争纲罟，劫运到诗书。

大厦何当庇，他乡好卜居。可怜空际雁，无处觅泪洳。

眼见污邪尽，高原卷亦空。疗饥思圣米，御湿觅山芎。

不没城三版，难租地一弓。奇灾经几见，骇绝白头翁。

司空奉帝命，曷以拯灾黎。上策惟通漕，奇勋在护堤。

归墟迷海口，沙路塞云梯。财赋维扬地，何堪竟作溪。

五行多错迕，谁与问京房？谷洛将无斗，淮黄久失常。

禹功真不再，天变故难详。激荡悲风起，哀音彻大荒。
次韵上饶
韩淲（宋代）

一抹红桥卧水云，雨收风叶尚沾巾。开门觅句无馀日，曲水流杯又浃旬。

春事匆匆容易老，人情往往总输真。河阳县里花千树，犹记溪南寂寞滨。
登逍遥楼
宋之问（唐代）

逍遥楼上望乡关，绿水泓澄云雾间。

北去衡阳二千里，无因雁足系书还。
向赵圣源请赋云壑诗会余东去西来匆匆不暇今追寄之
吴则礼（宋代）

王孙我辈人，著身一云壑。五斗炊官仓，糟丘初不恶。

天公亦好奇，与著寻山屩。大笑杜陵翁，不嗔驴失脚。

一来看都梁，几见胡雁泊。我昔边头归，淮南秋水落。

白鱼能许肥，宿昔鲙叶薄。枨香已思侬，吴齑真可作。

谁言会面初，晤语如有昨。丹青可尽年，此事要商略。
上方寺
范成大（宋代）

檥棹古销夏，搘筇新上方。
珠湾锁员折，冰镜沉空光。
枫缬醉晴日，橘黄明蚤霜。
闲门松竹径，随处有清凉。
挽恭靖司法兄九首
刘宰（宋代）

雪压茅茨半欲倾，夜阑犹听读书声。
苍苔翠行迷遗址，尚想寒窗对短檠。
至启伏以摇落九秋正怜残菊凄清四韵忽及弊庐
李至（宋代）

晓趋蓬阁暮还家，坐览图书见海涯。
钓有旧谿犹懒说，诗无新律岂堪夸。
凉风吹叶沿阶厚，积雨生苔逐径斜。
知宴龙山无暇去，寂寥空绕满篱花。
郊庙歌辞。祀九宫贵神乐章。雍和
佚名（唐代）

俎豆有践，黄流在尊。九宫之祀，三代莫存。

乐变六宫，坛开八门。圣皇昭对，祐我黎元。
天宫阁秋晴晚望
白居易（唐代）

洛城秋霁后，梵阁暮登时。此日风烟好，今秋节候迟。

霞光红泛艳，树影碧参差。莫虑言归晚，牛家有宿期。
病中夜闻雪作时尧明有广陵之行未归思为数语奉寄久之未就他日尧明归携诗相过飘然有御风凌云之气因以前诗答之
吕本中（宋代）

公方他山行，我此一室病。拥炉听夜雪，若与风势竞。

萧条中疑休，狼藉久未定。平明望屋瓦，入我眼界净。

所恨子猷远，无复肯乘兴。想当岩壑间，玉立与辉映。

时来有杰句，遂入风雅正。寒威固深避，草木自温凊。

公家鹤氅翁，韵与羲皇并。流风及远孙，笔力如此劲。

雕缋或过眼，惟我乃弗称。新春上河堤，梅柳当历聘。

过从不厌数，荒畴取微径。
赠洪誓
王建（唐代）

老僧真古画，闲坐语中听。识病方书圣，谙山草木灵。

人来多施药，愿满不持经。相伴寻溪竹，秋苔袜履青。
周元举待制挽歌词
葛立方（宋代）

平生器业负经纶，谁谓公才不秉钧。
谠论十年持紫橐，仁声三郡驾朱轮。
龟文岂是背无甲，驹隙俄惊岁在辰。
宅夹清漳亲义重，佳城引脰涕沾巾。
挽董儒促二首
王珪（宋代）

战艺升环水，论诗得异闻。
窥园仍旧隐，下马忽新坟。
白社真投分，青灯忆离群。
有书无子读，此事最怜君。
次韵谢徐赞府
方回（元代）

越燠燕寒万里赊，相逢重接话言嘉。
乘车君不轻予笠，缺酒吾言啜子菜。
斯立官衔清似水，叔原乐府丽于花。
内交傥许如元白，各赋春深二十家。
六祖大涌泉
郭祥正（宋代）

金镮一卓透曹溪，禅祖心传上上机。流出山腰苍兕吼，涌开池面碧绡飞。

应同霖雨能苏旱，莫比沧浪只濯衣。不愿夕阳催我去，要随幽鸟带云归。
句
欧良（宋代）

璧固君所寄，镜亦妾所惜。
乍可返君璧，妾镜不可得。
嵩山二十四咏 其十九 老翁峰
楼异（宋代）

翳雾埋云皓首翁，难将书传考前踪。商山羽翼朝天后，化作中天一石峰。
送朱僚长可大南归省觐司空公五首 其二
欧大任（明代）

楚天西望逼匡庐，玉笥烟霞大保居。自昔韦贤辞相早，玄成偏受箧中书。
和文与可洋州园亭三十咏 筼筜谷
苏辙（宋代）

谁言使君贫，已用谷量竹。
盈谷万万竿，何曾一竿曲。
悼室人
江淹（南北朝）

秋至捣罗纨，泪满未能开。
风光肃入户，月华为谁来？
结眉向蛛网，沥思视青苔。
鬓局将成葆，带减不须摧。
我心若涵烟，葐蒀满中怀。
恭纪恩赐诗 其十四 赐浑银盘一
严嵩（明代）

冰同洁白玉同坚，若比蟾光亦烂然。叮咛莫谩题生菜，元奉琼羞在御筵。
哭周晋仙
刘克庄（宋代）

君在诗人里，功夫用最深。
古如神禹铸，清似鬼仙吟。
死定无高塚，生惟有破衾。
长安酒楼上，犹记昔相寻。
寄子
洪浩父（宋代）

太学何蕃且一归，十年甘旨误庭闱。休辞客路三千远，须念人生七十稀。

腰下虽无苏子印，箧中幸有老莱衣。归期定约春前后，免使高堂赋式微。
用韵送夔师何侍郎以待制奉祠东归
项安世（宋代）

万念头头灰冷，三田日日春妍。
晓起珠岩漱瀑，夜深玉海升烟。
赠何宗源分教东莞
林光（明代）

杨柳风飘葛袂轻，乌纱新领出都城。为贫莫道非经济，阅世阿谁是鉴衡。

坛杏春回深化雨，南溟秋老变鲲鲸。薰风一盏榴花酒，更听黄鹂三两声。
寒夜曲四首
皇甫涍（明代）

玉衡低户夜无声，月色笼寒照不明。
灯火渐催迎早岁，绿窗愁杀近啼莺。
鲁庵尊师以彝斋白描四芗命作韵语
仇远（元代）

淡墨英英妙写真，一花一叶一精神。
繁香曾入庐山梦，遗佩如行湘水春。
小白凝珠还胜雪，轻黄承袜不生尘。
老僧嬾作浮华想，空谷犹疑见似人。
酬太原狄尚书见寄
刘禹锡（唐代）

家声烜赫冠前贤，时望穹崇镇北边。身上官衔如座主，

幕中谭笑取同年。幽并侠少趋鞭弭，燕赵佳人奉管弦。

仍把天兵书号笔，远题长句寄山川。
偶题（一作郑遨诗）
杜光庭（唐代）

似鹤如云一个身，不忧家国不忧贫。

拟将枕上日高睡，卖与世间荣贵人。
春事
陈杰（宋代）

阳坡春事已全动，阴谷余寒容未收。
花雨一番成蝶梦，柳风十日看莺流。
题枕流亭
吴芾（宋代）

山涵倒影新晴后，水漾圆花乍雨时。
每到凭栏心似镜，细看无一不相宜。
用前韵再简明叔仲威
赵蕃（宋代）

晨兴袄子欠黄绵，宿火灰深更苦翻。
官冷自疏凫鹜进，儿饥不作雁鹅喧。
孰云数口须微禄，已料此身终灌园。
二子交期非势利，故能冲雀屡排门。
会同年共乐台
黄公度（宋代）

兰省三千士，莆阳十五人。
此时乡曲会，异日庙堂身。
名塞乾坤隘，恩沾雨露新。
天边三雁远，回首独凝神。
与刘羲仲检讨别后有怀
林敏功（宋代）

檠灯耿夜窗，夜雨欲达晨。寒鸡催晓色，结束征车轮。

车行马上霜，送子西入秦。二年绝廪禄，此去当通津。

人生萍托水，相遇即相亲。况我与夫子，恩意踰天伦。

屈指十日别，今君千里人。关山行役劳，欲雪风怒嗔。

投身声利区，纳足冠盖尘。铜墨不须叹，君心知爱民。

岁晚勿滞留，归及江南春。
十二时颂
释文准（宋代）

平旦寅，当人有道事须亲。
不闻先圣有慈训，莫认狂痴作近邻。
马园步姜宗伯仲讱韵
李孙宸（明代）

选胜名园远市咙，尘心多向坐来降。客谈半杂风敲竹，夜色初来月到窗。

始悟荣途皆苦海，谁知酒国是莲邦。徵诗公等俱陶谢，才尽空惭我类江。
和润倅王太博林畔松
韩琦（宋代）

郁郁山头翠色攒，就中高格出林端。霜凌劲节难摧抑，石缠危根任屈盘。

古鬣自随仙日老，孤风不入俗人看。时来匠者须回顾，且禀幽姿待岁寒。
张圣行解官入京僚友饯别分韵劝酒得醇字
李之仪（宋代）

密雪不着地，朔风煖如春。天公岂无心，慰此东归人。

吾人晚相投，每见每更亲。踰年稻粱俱，未觉旦暮频。

欲识分浅深，荡荡风中云。问其美如何，表里无缁磷。

深湛子云默，高广太丘真。汲汲惜日短，奄兹奉离樽。

莫辞十分斟，酒薄情则醇。庶几一举尽，泾渭从此分。

万里自咫尺，百岁均埃尘。行人定向识，他年期问津。
依韵和诚之淮上相遇
梅尧臣（宋代）

一别逋翁久不逢，亦知诸葛卧龙中。
几年三致千金富，今日重龙二谢风。
形槁已能同散木，鬓霜从听著寒蓬。
飞光入酒旧时月，来炤狂歌犹未穷。
风雨驴上三首 其一
蓝智（明代）

风雨南山跨蹇驴，清溪走访野人居。林花未落须沽酒，春水初生好钓鱼。
下楼
李益（唐代）

话旧全应老，逢春喜又悲。看花行拭泪，倍觉下楼迟。
四明山中十绝·枫树坑
戴表元（宋代）

雁飞不断楚天长，云路霜林级级黄。
何处人烟有墟落，北风高垅散牛羊。
送金华应学录回天台
金涓（元代）

华发青衫寂寞官，泮芹香煖客毡寒。仙源久忆胡麻饭，书馆羞餐苜蓿盘。

洞里碧桃春自醉，楼前明月夜谁看。好风若有西来便，愿写相思寄彩鸾。
再成古诗
释重顯（宋代）

霜花一镊中，玉童摘未摘。
斯言如不闻，千古动愁色。
因忆商山吟，在乌如在白。
登龙山歌
杨绍基（清代）

龙山耸翠磨青铜，芙蓉九朵擎高穹。连峰横互数十里，三春胜地多游踪。

我生性本烟霞癖，日日寻山与自适。不知石路险崎岖，有脚不著谢公屐。

直登山春披榛芜，悬崖过险非丈夫。翠微一径入云去，半空人语声喧呼。

石门两扇神惊讶，巨斧直劈开一罅。共传此中通蓬莱，服药神人多羽化。

却寻邵宝点易台，蓬蒿没径晴烟开。荒基废址已难识，斑斑碧长寒莓苔。

瀑珠喷迸散晴雪，银河倒泻苍垠裂。赤虹下饮深涧中，奔流乱喷猩猩血。

遥山缥缈虚无间，丹青紫碧疑仙寰。丰隆击碎五色石，堕地横插成烟峦。

凭高俯首望震泽，潮平宝镜浮空白。远帆隐隐破云来，疑是海上乘槎客。

日沈飞鸟投林鸣，归途荦确暝色横。玉妃唤得冰轮起，照我清影行伶俜。

此时乐极兴偏逸，却思买山筑幽室。留得山中一片云，待我他年娶嫁毕。

芙蓉湖畔泛舟归，秋潾纹细秋风微。听断橹摇声叹乃，梦魂更绕白云飞。
愿监寺自长沙游清修依元禅师兴发复入城余口占四首赠之 其一
释德洪（宋代）

过江问大沩路，失脚到小庐山。惭愧没个虏子，满堂都是乡关。
苕溪夜泛
释文珦（宋代）

萍踪人泛清苕去，水宿风餐几度经。
结网灯沈渔浦雾，待艐船泊酒家亭。
树头号栖鹭疑残雪，草上流萤似乱星。
夜后梦回寒月上，棹歌声里弁山青。
武夷七咏 其五 趋真亭
朱熹（宋代）

危亭久已倾，祇有颓基在。何事往来人，不知容鬓改。
危脑帽歌读五代前蜀史有感而作
王逢（元代）

白兜罗，青衲襫，金鸦翠翎七宝饰。圆方反正无定式，国人戴之天下惜。

后宫如花醉妆美，君王无心冠带理。大木昼拔贪狼风，犹汎楼船济江水。

承平礼乐亦草草，岂但当时帽危脑。可怜来者忘丧元，红缨末乱如云扰。

君不见玉帛万国先王朝，会弁如星丽九霄。凤凰麒麟在郊棷，夔龙前殿奏箫韶。
豫章逢故人歌
双渐（宋代）

乐天尝日浔阳渚，舟中曾遇商人妇。
坐间因感琵琶声，为托微词写深诉。
因重佳人难再得，故言何必曾相识。
今日相逢相识人，青衫拭泪应无极。
我因从官临川去，豫章城下风帆驻。
续有翩翩画舸来，斜阳共系垂杨树。
绿窗相近未多时，红帘半动闻私语。
认得舟中是故人，从人来自韶阳路。
柔情脉脉不得通，余香冉冉进闻度。
借问舟中是谁氏，长自庐江佳丽地。
苏姓从来字小卿，桃叶桃根皆姊妹。
十岁清歌已遏云，十一朱颜妒桃李。
十二能描新月眉，十三解绾乌云髻。
乱花溪上偶相逢，一托深心许为婿。
翠鬟曾翦系平生，暗断金钗为盟誓。
无何官难两相忘，因兹流落来天际。
扬州一梦今何处，风月心情向谁诉。
筭来争似不相逢，空感当时无限事。
昔日风光曾作主，今日风光如蓦路。
肠断江头夜不眠，风帆明日东西去。
池莲四咏分韵 其四 子
刘子翚（宋代）

分房圆戢戢，弄色翠娟娟。摘实怜空菂，方知雨露偏。
和吴采臣粮宪吊素馨墓
释今无（明代）

香骨全消化紫霓，千年陈迹草萋萋。冰衫尚怯花魂薄，月影还疑雪夜迷。

长袖风难回白日，时王力不到黄坭。芙蓉岁岁秋江上，一度来僧惜杖藜。
戊辰春如练江奉怀筠社诸友四首 其二
陶益（明代）

春风袅袅想淇坡，独倚江楼感慨多。鹭浴碧波翻玉宇，莺穿丝柳度金梭。

高贤有约联诗社，野老无能缀钓蓑。欲倒海杯同一醉，不知芳兴近如何。
与叶宗茂游山村
赵汸（元代）

村南村北春事幽，故人乱后得追求。仓惶屡作经年别，邂逅能无一日游。

丁令归时空遗恨，虞卿隐稳不须愁。卜居共爱清溪好，先向沙边具小舟。
农舍
陆游（宋代）

农舍虽云苦，君恩讵可忘？茧稠初满簇，麦熟已登场。
渺渺开村路，登登筑野塘。
但须时雨足，击壤咏时康。
调笑集句·桃源
佚名（宋代）

相误。桃源路。万里苍苍烟水暮。留君不住君须去。
秋月春风闲度。桃花零乱如红雨。人面不知何处。
海康书事十首
秦观（宋代）

白发坐钩党，南迁海濒州。
灌园以餬口，身自杂苍头。
篱落秋暑中，碧花蔓牵牛。
谁知把锄人，旧日东陵侯。
鉴湖月夜行舟
林槩（宋代）

湖光如鉴月如圭，月下湖中两桨飞。鹤氅四垂冰骨爽，夜深疑自广寒归。
揽镜歌
陶益（明代）

揽镜徐徐向陆阿，目光牛背照无何。閒来阅世长松下，花品嗟如人品多。
徐州度黄河酬舒观察
欧大任（明代）

孔令离筵酌酒歌，风尘犹傍战场过。雁声颇共乡心远，春色偏于客路多。

芒砀东来开钜鹿，昆崙西坼注黄河。临戎秉宪如君几，戏马台前兴若何。
霜天晓角·重来对酒
纳兰性德（清代）

重来对酒，折尽风前柳。若问看花情绪，似当日、怎能彀。
休为西风瘦，痛饮频搔首。自古青蝇白璧，天已早安排就。
居厚弟得玉局祠
刘克庄（宋代）

忆昔端平初去国，署衔窃喜似坡仙。
衰翁鬓雪年华晚，贤季条冰敕墨鲜。
饮马胡儿来杂沓，犹龙老子去翩跹。
何时剑阁妖氛扫，重炷荒祠一缕烟。
湖州歌九十八首 其六十六
汪元量（宋代）

长芦转柁是通津，尽是东西南北人。
日暮烟花箫鼓闹，红楼烂醉楚州春。
玉女峰
周载（明代）

谁将玉女对妆台，曲水分明一鉴开。
铁石肺肠尘梦断，任他云雨逐人来。
过香积废寺
韩晟（明代）

空山虽有寺，净土已无僧。蛙閒登荒殿，鼯穷窜寿藤。

法身经雨绘，慈相任尘缯。销歇有如此，令人感慨增。
弥藏主归潮阳
释智愚（宋代）

穆穆丛林见老成，江湖约我复同盟。鳄乡未话腥风起，春雪初消好问程。
寄魏相之
冯时行（宋代）

胡尘涨中州，大雅欲陵替。
遮眼惟甲兵，开口无丁字。
君从何方来，落落清庙器。
岂觅佳吏部，惠然枉轮驷。
快语真起人，坐久益宏肆。
复归磨破瓦，自写锦囊秘。
敲门遣长须，恍若明星坠。
意远出寥廓，沈谢堪叔季。
昔人重勋业，文章乃余事。
当其困湮沦，慷慨动幽思。
旧筐傥好在，万代作清吹。
听君发余论，堂堂蕴经济。
贾生求属国，居然不自试。
飘飘云雨峡，风沙正翠悴。
老聃柱下史，庄周漆园吏。
鸿鹄千里心，蹭蹬戢远翅。
平生有笔砚，艰难不相弃。
得失与忧乐，付此一游戏。
举手忽盈纸，不知老将至。
达士要如此，何必苦酸鼻。
凌江我二友，大非俗士比。
与君共朝夕，可以忘世味。
嗟我谋生拙，汩汩耗元气。
相逢思共载，羁绁但长喟。
别后有新诗，莫忘情所寄。
一瓢落清江，顷刻荷清赐。
一饮一再读，一篇为一醉。
缘识
宋太宗（宋代）

坚心不退道皆同，元始天尊大教通。
多是世人迷自惑，岂能容易见仙踪。
张芝罘孝廉来请大司马公志铭成一诗送之因订后约
王世贞（明代）

汉有张释之，贤声腾九棘。长公乃不然，一官即成掷。

清朝视三釜，永昼耽六籍。长者多造请，公子敬爱客。

高义薄云天，谁能不披怿。今晨孝廉船，系我祗园侧。

布帽笼悴姿，欲请复摧抑。天子所赐茔，先公将就穸。

片言借华衮，千秋垂金石。搦管辞不惭，终篇泪潜拭。

庶几王生语，少酬廷尉德。挂剑倘有时，共饱东湖色。
鹧鸪天（逢时使君出示所作送春佳词，引楚襄事，因次其韵）
李光（宋代）

踏舞贪看赤脚娘。送春春去莫悲伤。飞花逐水归何处，落絮沾泥不解狂。

都是醉，任飞扬。百年三万六千场。使君亲按新歌舞，魂梦相逢笑楚襄。
三衢道中
崔复初（宋代）

一客在他乡，行程一月强。
云寒山欲暗，日短道偏长。
枫叶嫣如醉，梅花谢亦香。
谁家砧杵急，回首感征裳。
述怀
陈傅良（宋代）

有客盈门饭不足，有书千卷儿懒读。
王公劳问炀争灶，樵牧相忘盗骑屋。
古来堪笑如我少，生无一事能恰好。
独有居闲可引年，我又不然华发蚤。
七夕曲
胡奎（元代）

妾在河东郎在西，妾秉机杼郎扶犁。夫田秋来不收谷，妾织锦云空满轴。

一年一度寄郎衣，妾抱苦辛郎不知。今宵河畔一相见，风露无声乌鹊飞。

乌鹊飞来莫飞去，借尔河东白榆树。树头结巢生子孙，不愁填河河水浑。

百年三万六千日，今日谁云逢七七。人言织女嫁牵牛，灵鹊作桥天上头。

妾是河东天帝女，郎司天田妾机杼。年年不敢误秋期，愿田有黍机有丝。

丝能煖人黍能饱，妾亦何心频赐巧。
庐山紫霄峰有禹刻石室
洪刍（宋代）

块视落星石，杯观彭蠡湖。荒哉秦汉君，抗旌上崎岖。

永怀太史公，九江观禹摹。
龙兴避难
邓肃（宋代）

傍山怪石如蹲虎，绝顶去天无尺五。
却披丛棘下山腰，丹碧照空飞栋宇。
道人养道厌尘劳，避世只嫌山不高。
那知行空老曼倩，窃食不遗王母桃。
松桧参天门昼闭，碧玉撷蔬饭炊雪。
百年冷坐无车音，一旦偕来真恶客。
当知喧寂无殊观，出世何妨在世间。
能致吾人师作古，龙兴今日始开山。
和颜长官百咏·空门
朱继芳（宋代）

结草为庐万仞头，人间蚁穴自王侯。
客来借问穷通理，不意僧中有许由。
句
温达（唐代）

三春种树梅兼李，十月看书雪替萤。原公旧路唯三径，潘岳新年已二毛。

山底采薇云不厌，洞中栽树鹤先知。
邀庄景说候船撰酌东皋同作
陈子壮（明代）

背郭新畴一径偏，数声黄鸟绿阴穿。不嫌初服牵宫锦，共操南阴入野弦。

菡萏月明山雨后，琅玕风细烛花前。欲知鸡黍田家约，即是星槎海上仙。
天香 咏绿牡丹为牧仲作
曹贞吉（清代）

国色凝香，露华垂槛，苔痕欲上阶砌。不就轻黄，还成嫩碧，接叶阶柯无二。

石家金谷。供妙舞、珠珠浓睡。渲染春光好处，掩映一天空翠。

鱼子暮云微起，带蕉窗、几分凉意。阿谁是、眉黛远峰如此。

倒挂岭南幺凤，莫藏影、花间觅花蕊。芳草成裀，碧旗碾试。
幽成四景·水光
张玉孃（元代）

渺渺涵秋色，澄澄生晓烟。
四山潦初歇，寒玉一溪完。
早发葑门得风直抵皂林泊
钱惟善（元代）

白龙庙前风浪生，扁舟初离阖闾城。婵娟霜月雁千里，颠倒衣闾鸡五更。

橹答渔歌江入梦，帆迎野色树移程。苇间何限秋萧瑟，愁绝胡笳出塞声。
朝罢
胡宿（宋代）

朝罢通中一觉眠，右银台路入西垣。
日长易觉芝泥熟，风软频西药树翻。
朱槛带阴难可倚，紫薇当昼不胜繁。
何须更寄陶窗傲，自有馀凉在此轩。
句
王予可（宋代）

一壶天地醒眠小。
泊枉渚怀月樵上人
向文奎（清代）

枉渚斜阳泊，安禅忆隐峦。野烟团树暝，渔火带星寒。

古井乾明寺，孤峰善卷坛。旧游才咫尺，傥许共盘桓。
过淝口二首
宋祁（宋代）

淝水萦如带，淮山崒似云。
此时闻鹤唳，无复畏官军。
道无情 别西山道友
尹志平（元代）

行过天涯海角。未似西山心乐。兴尽复东还。鬓多斑。

彼此年过耳顺。别后有何凭准。唯愿各心休。永无忧。
农家
陆游（宋代）

新作地炉成，蓬窗亦自明。
油香荞饵脆，人静布机鸣。
县吏催科简，豪家督债轻。
小康何敢望，生计且支撑。
鹿耳门月夜
张若霳（清代）

孤月当轩回，清光万里明。澹帆依斗柄，疏竹上楸枰。

笛里关山近，愁中节物更。渺然云缺处，遥见刺桐城。
答行简上人书
释智圆（宋代）

偶依溪上居，三见改时候。
来书问踪迹，行坐置怀袖。
学道不加前，多慵还似旧。
苦吟彻宵夜，闲眠消白昼。
古屋荒莓苔，幽庭下猿狖。
巧伪非吾好，直方自大授。
侯门绝请谒，雅诰勤研究。
悠悠皆面朋，谁能论去就。
使东川。好时节
元稹（唐代）

身骑骢马峨眉下，面带霜威卓氏前。

虚度东川好时节，酒楼元被蜀儿眠。
春晴
张耒（宋代）

溪流清欲涨，山雪白仍铺。
耕陇晴罗雉，春渠暖日蔬。
禽鱼随处乐，草木向阳舒。
酒病年来甚，高眠懒著书。
醉桃源（会饮丰乐楼）
吴文英（宋代）

翠阴浓合晓莺堤。春如日坠西。画图新展远山齐。花深十二梯。

风絮晚，醉魂迷。隔城闻马嘶。落红微沁绣鸳泥。秋千教放低。
晚秋拾遗朱放访山居
秦系（唐代）

不逐时人后，终年独闭关。家中贫自乐，石上卧常闲。

坠栗添新味，寒花带老颜。侍臣当献纳，那得到空山。
观诸北子射石孙七龄亦能二十四步四十的
方岳（宋代）

饱闻吾季艺穿杨，试手春风百步强。
赤白羽飞低日月，东西朋立凛冰霜。
共观栖鹄如环堵，亦笑童乌敢擅场。
莫计草间狐兔尽，关河久已失耕桑。